Nafarroako Parlamentuko Mahaiak, 2021eko martxoaren 1ean egindako bilkuran, Eledunen Batzarrari entzun ondoren, erabaki hau hartu zuen, besteak beste:
1. Izapidetzeko onartzea Isabel Olave Ballarena andreak aurkezturiko galdera, “Indarkeria matxistaren biktimak diren emakumeentzako harrera-baliabideetarako arreta-eredu berria lantzeko proiektua”ri buruzkoa.
2. Nafarroako Parlamentuko Aldizkari Ofizialean argitara dadin agintzea.
3. Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

GALDERAREN TESTUA
Nafarroako Gorteetako kide den eta Navarra Suma talde parlamentarioari atxikia dagoen Isabel Olave Ballarena andreak, Legebiltzarraren Erregelamenduan ezarritakoaren babesean, galdera hau aurkezten du, idatziz erantzun dakion.
Parlamentari naizen honek eskatutako informazio bati erantzunez, Lehendakaritzako, Berdintasuneko, Funtzio Publikoko eta Barneko kontseilariak adierazi zuen ezen Nafarroako Gobernuak, Nafarroako Berdintasunerako Institutuaren bitartez, “Indarkeria matxistaren biktimak diren emakumeentzako harrera-baliabideetarako arreta-eredu berria lantzeko proiektua” aurkeztuko duela Europako Next Generation EU funtsen deialdietara.
Proiektu horren dokumentazioan honako hau ageri da Nafarroako Berdintasunerako Institutuaren zigilupean. “Nafarroako Berdintasunerako Institutuak arreta-eredu berri bat aurkezten du, genero-ikuskera feminista batekin, Nafarroako Foru Komunitateko emakumeen aurkako indarkeriatik bizirik atera diren emakumeentzako harrera-baliabideetarako, hau da: La Morada”. Proiektua Santos kontseilariak aurkeztu zuen Berdintasun Ministerioan iragan azaroan.
Bestalde, labur bada ere, honako zerrenda honetan jasota ageri dira Podemos alderdi politikoaren egoitzen zenbait erreferentzia, denak ere “La Morada” deituak:
• La Morada Madrid.
• La Morada de Bilbao.
• La Morada de Sanse, San Sebastián de los Reyes.
• La Morada, Valentzia.
• La Morada, Getafe.
• La Morada, Murtzia.
• La Morada, Alcobendas.
• La Morada, Arganzuela.
• La Morada, Bilbo.
• La Morada, Andaluzia.
Hori dela-eta, talde parlamentario honek idatziz erantzuteko ondoko galdera aurkeztu du:
Zer irizpideren arabera erabaki da proiektuari izen hori ematea? Zer departamentuk hartu du erabakia? Nafarroako Gobernuak izen hori emanen die Nafarroaren funtsekin ordaindutako harrera-baliabideei?

